Papersnake/gushiwen huggingface dataset:
取清苦廉正为韵课四古风呈漕使苏叔子 其四
曾丰（宋代）

吾事宁天左，吾道勿小径。穷通委自然，所以为孔孟。

本朝二百年，公传得其正。肯与世颉颃，岂至今蹭蹬。
太息
陆游（宋代）

太息贫家似破船，不容一夕得安眠。
春忧水潦秋防旱，左右枝梧且过年。
赠石工二首
姚勉（宋代）

禹世龙门巧凿人，传来心法妙通神。
倩渠斲取擎天柱，撑拄明堂亿万春。
续感兴二十五首 其十九
方一夔（宋代）

化生如雀雉，随气更变易。卵生如鹅鸭，不交无羽翼。

人死心不灭，化作秋柏实。俄顷复为人，万化无终极。

庄周固尝云，知命故不惑。我生异草木，未可从横直。

纵然反常理，一二于万亿。种禾不生豆，此喻要嘿识。
青谿泛舟偶访友人
吴兆（明代）

青谿有九曲，曲曲见钟山。
山色长如此，水流终不闲。
却于日暮发，好趁月明还。
之子门临岸，维舟且扣关。
十山歌呈太守胡平一
杨万里（宋代）

近有村人带血论，使君亲与验伤痕。
骛行刚道非行劫，只是行人两作喧。
叙事答所知
潘阆（宋代）

久客向天末，唯将鸾鹤群。
盈亏频叹月，舒卷几怜云。
有志思光国，无才可佐君。
知音时见赠，应达圣朝闻。
颂古三十一首
释如本（宋代）

宝寿开堂推出僧，棒头有眼要分明。
满城人瞎谁能晓，今古清风匝地生。
江城子
吕渭老（宋代）

晓参垂户宿酲醒。坐南亭。对疏星。点点萤光，偏向竹梢明。望断长空何处是，云叶乱，彩霞横。

西楼依旧抱重城。小银屏。此时情。鸦阵翻丛，枯柳两三声。欹枕欲寻初夜梦，鸡唱远，晓蟾倾。
题太原通判杨郎中
司马光（宋代）

洛阳名园不胜纪，门巷相连如栉齿。修竹长杨深径迂，令人邑邑气不舒。

爱君买园中桥北，堂压崖端跨空碧。满川桃李皆目前，近水远山一朝得。

曾陪尊兄此高会，豁然如出樊笼外。暂游尚尔况久居，胜气清风日相对。

易生画笔世所珍，獐猿满壁皆逼真。并州近胡沙尘恶，终更早来为主人。
世美约仲孺述之同泛清潩登楼待月分得楼字 其二
邹浩（宋代）

采石仙人放小舟，荆州老子上南楼。平生风度归遐想，今日还逢第一流。
乐毅报燕王书
佚名（先秦）

昌国君乐毅，为燕昭王合五国之兵而攻齐，下七十馀城，尽郡之之以属燕。三城未下，而燕昭王死。惠王即位，用齐人反间，疑乐毅，而使骑劫代之将。乐毅奔赵，赵封以为望诸君。齐田单诈骑劫，卒败燕军，复收七十余城以复齐。

燕王悔，惧赵用乐毅乘燕之弊以伐燕。燕王乃使人让乐毅，且谢之曰：“先王举国而委将军，将军为燕破齐，报先王之仇，天下莫不振动。寡人岂敢一日而忘将军之功哉！会先王弃群臣，寡人新即位，左右误寡人。寡人之使骑劫代将军，为将军久暴露于外，故召将军，且休计事。将军过听，以与寡人有隙，遂捐燕而归赵。将军自为计则可矣，而亦何以报先王之所以遇将军之意乎？”

望诸君乃使人献书报燕王曰：“臣不佞，不能奉承先王之教，以顺左右之心，恐抵斧质之罪，以伤先王之明，而又害于足下之义，故遁逃奔赵。自负以不肖之罪，故不敢为辞说。今王使使者数之罪，臣恐侍御者之不察先王之所以畜幸臣之理，而又不白于臣之所以事先王之心，故敢以书对。”

“臣闻贤圣之君不以禄私其亲，功多者授之；不以官随其爱，能当者处之。故察能而授官者，成功之君也；论行而结交者，立名之士也。臣以所学者观之，先王之举错，有高世之心，故假节于魏王，而以身得察于燕。先王过举，擢之乎宾客之中，而立之乎群臣之上，不谋于父兄，而使臣为亚卿。臣自以为奉令承教，可以幸无罪矣，故受命而不辞。

“先王命之曰：‘我有积怨深怒于齐，不量轻弱，而欲以齐为事。’臣对曰：‘夫齐，霸国之余教而骤胜之遗事也，闲于甲兵，习于战攻。王若欲伐之，则必举天下而图之。举天下而图之，莫径于结赵矣。且又淮北、宋地，楚、魏之所同愿也。赵若许约，楚、赵、宋尽力，四国攻之，齐可大破也。’先王曰：‘善。’臣乃口受令，具符节，南使臣于赵。顾反命，起兵随而攻齐，以天之道，先王之灵，河北之地，随先王举而有之于济上。济上之军奉令击齐，大胜之。轻卒锐兵，长驱至国。齐王逃遁走莒，仅以身免。珠玉财宝，车甲珍器，尽收入燕。大吕陈于元英，故鼎反乎历室，齐器设于宁台。蓟丘之植，植于汶篁。自五伯以来，功未有及先王者也。先王以为顺于其志，以臣为不顿命，故裂地而封之，使之得比乎小国诸侯。臣不佞，自以为奉令承教，可以幸无罪矣，故受命而弗辞。”

“臣闻贤明之君，功立而不废，故著于《春秋》，蚤知之士，名成而不毁，故称于后世。若先王之报怨雪耻，夷万乘之强国，收八百岁之蓄积，及至弃群臣之日，遗令诏后嗣之馀义，执政任事之臣，所以能循法令，顺庶孽者，施及萌隶，皆可以教于后世。”

“臣闻善作者不必善成，善始者不必善终。昔者伍子胥说听乎阖闾，故吴王远迹至于郢；夫差弗是也，赐之鸱夷而浮之江。故吴王夫差不悟先论之可以立功，故沉子胥而弗悔；子胥不蚤见主之不同量，故入江而不改。”

“夫免身功，以明先王之迹者，臣之上计也。离毁辱之非，堕先王之名者，臣之所大恐也。临不测之罪，以幸为利者，义之所不敢出也。”

“臣闻古之君子，交绝不出恶声；忠臣之去也，不洁其名。臣虽不佞，数奉教于君子矣。恐侍御者之亲左右之说，而不察疏远之行也。故敢以书报，唯君之留意焉。
次韵闽僧秀嵓寄竹溪僧 其一
张翥（元代）

峰北峰南法界中，杖藜来往夕阳钟。时过花洞逢游鹿，夜咒珠台放钓龙。

七字诗才清似水，三生骨相古于松。羡师方外全无事，只个蒲团又过冬。
阅古堂八咏 其八 芭蕉
韩琦（宋代）

边俗稀曾识此科，南方地暖北寒多。孤芳莫念违天性，无奈深恩爱育何。
谢韩秀才送松栽四首
冯时行（宋代）

餐松食柏老岩峦，药饵从今可问端。
发白颜苍无复惧，骨青髓问后来看。
色随春焙茶烟碧，凉入晨烹灶火残。
自是本来山泽相，故烦天遣伴凄寒。
乙卯人日招及门诸子过话即以当简
朱用纯（清代）

同此昼与夜，独命为人日。世俗竞相传，不知义何出。

我顾深有竞，顾名宜思实。人道不易尽，交勉无苟失。

抚兹气象更，推迁如矢疾。日新又日新，敢复少暇逸。

眷言二三子，矜尚寡俦匹。菜羹脱粟饭，招邀话相悉。

回首献岁来，逾日已六七。想当不待速，疾驱过蓬筚。
颖皋楚山堂秋景两图绝妙二首 其二
释德洪（宋代）

溪边两鸭自夫妇，生而能言似相语。妇先浮波喜转顾，夫欲随相竟先去。

水际清蘋各占丛，风撼荷花已退红。不见清香云锦段，空馀霜叶伴枯蓬。
送汤丞相帅会稽
韩元吉（宋代）

淮岸春来罢夕烽，君王奏凯大明宫。
守关岂但勤萧相，分陕犹明屈召公。
彩绶不妨龙衮贵，绵衣真与故乡同。
政成更上平戎略，归作麒麟第一功。
赠孙莘老七绝 其二
苏轼（宋代）

天目山前绿浸裾，碧澜堂上看衔舻。作堤捍水非吾事，闲送苕溪入太湖。
次韵弟观咏丹山池荷
陈著（宋代）

寺枕丹霞五月凉，藕花数朵碧漪塘。
梵天幻出水云锦，法雨洗空时世妆。
七宝池边分得种，大乘经里喷来香。
是花是色只如是，笑拍阑干何有乡。
送李提举归
子贤（元代）

白帝城边落木秋，峨眉山上月如钩。少陵野老曾为客，太白仙人旧所游。

玉峡楼船烟雨暝，锦官台殿夕阳收。他年百丈牵江上，访子殷勤到益州。
春日七首
吕祖谦（宋代）

岸容山意两溶溶，便是东皇第一功。
春色平铺人不见，却将醉眼认繁红。
雨晴风日绝佳徙倚门外
陆游（宋代）

章老三年病方死，吴翁一夕呼不醒。
独有此身顽似铁，倚门常看暮山青。
出山睹春榜
李洞（唐代）

未老鬓毛焦，心归向石桥。指霞辞二纪，吟雪遇三朝。

连席频登相，分廊尚祝尧。回眸旧行侣，免使负嵩樵。
灵澈上人何山寺七贤石诗
皎然（唐代）

七石配七贤，隐僧山上移。石性殊磊落，君子又高奇。

跂禅服宜坏，坐客冠可隳。夜倚月树影，昼倾风竹枝。

集质患追琢，表顽用磷缁。佚火玉亦害，块然长在兹。
洞庭湖畔吊君山二首 其二
邓云霄（明代）

重奏骚词吊二灵，雾鬟烟鬓望中青。冯夷出舞祥风起，龙女辞归古殿扃。

暗向竹枝垂涕泪，愁开玉镜照娉婷。酒香亭下堪求醉，只恐湘娥尚未醒。
滴翠楼
萧之敏（宋代）

一溪流水漾残春，上有高楼碧瓦新。
溪路昼阴元不雨，却愁空翠染衣巾。
拨棹歌 其五
德诚（唐代）

一任孤舟正又斜，乾坤何路指生涯。抛岁月，卧烟霞，在处江山便是家。
莫笑
陆游（宋代）

莫笑穷阎叟，人生亦已稀。
众中容後死，险处得先归。
初服还韦布，晨飧美蕨薇。
床头周易在，拾此复畴依？
读李泌事偶书
陆游（宋代）

莘渭当时已误来，商山芝老更堪哀。
人生若要常无事，两颗梨须手自煨。
满江红·茅屋新成却赋
纳兰性德（清代）

问我何心？却构此、三楹茅屋。可学得、海鸥无事，闲飞闲宿。百感学随流水去，一身还被浮名束。误东风、迟日杏花天，红牙曲。
尘土梦，蕉中鹿。翻覆手，看棋局。且耽闲殢酒，消他薄福。雪后谁遮檐角翠，雨余好种墙阴绿。有些些、欲说向寒宵，西窗烛。
行香子 万古香阁
姚燮（清代）

三级悬櫋。四部分笺。笑曹仓、万卷云烟。汗充富贵，脉望因缘。

等撷琼林，搴珊网，泛珠船。

绳约芸编。鉴烛针研。定儿俦、终贾能贤。遗金笑误，守墨知坚。

甚酉山校庚经拜，乙藜燃。
连日雨作顿有秋意怀感之馀得诗七首书呈教授知县 其四
赵蕃（宋代）

渊明抱羸疾，犹复归田园。安能为五斗，折腰若拳拳。

箪瓢非可乐，不改乃称贤。夫子故不死，仰钻高且坚。
和微之重感南唐事
王安石（宋代）

叔宝倾陈衍弊梁，可嗟曾不见兴亡。
斋祠父子终身费，酣咏君兴举国荒。
南狩皖山非故地，北师淮水失名王。
天移四海归真主，谁诱昏童肯用良。
赠育王堪笑翁
郑清之（宋代）

问讯瞿昙老比丘，灵山何似雪山头。
笑翁底事真堪笑，面似靴皮笑未休。
长安即事
林宽（唐代）

暝鼓才终复晓鸡，九门何计出沉迷，樵童乱打金吾鼓，

豪马争奔丞相堤。翡翠鬟欹钗上燕，麒麟衫束海中犀。

须知不是诗人事，空忆泉声菊畔畦。
寄乾叔次原韵
杨旦（明代）

天涯踪迹别来疏，姜被生寒思有馀。至宝谁能怜楚璞，非才自合老庄樗。

月明断雁惊孤影，水远双鱼滞素书。国恤方殷归未得，故园南望独踌躇。
和张按察秋山二首·赋杭州
何梦桂（宋代）

三百余年卧甲兵，天低雨露此生成。
万家都会楼台矗，千顷平湖舸舰轻。
环佩玉堂人楚楚，靓妆珠箔女盈盈。
回头万事俱尘土，惟有湖痕岁岁平。
和清湘驿颐斋韵
李曾伯（宋代）

天与粤相接，岭由秦始开。
隔林禽散乱，寻垒禽散乱，
寻垒燕惊猜。芳草无尽其，
长亭人几来。山川昨时雨，
万里洗烟埃。
偈颂八十七首
释慧开（宋代）

父子不传，百无一有。
狭路相逢，推门落臼。
题樟源岭下老妪井栏妪百五岁
胡寅（宋代）

嘻嘻呀呀三伏中，投鞭拭汗一亩宫。铜瓶击深响鞺鞳，翠绠引亩声珰东。

雪花下咽肌骨醒，风腋泛驾仙灵通。百年老妪羽化久，名与甘井垂无穷。
自和
洪咨夔（宋代）

得寮便住似西资，谁暇安巢更择枝。
阖密不妨中酒圣，楼明大好养书痴。
志公分科存刀尺，庞老家风欠笊篱。
大厦千间宵八尺，傍人莫笑太穷猗。
次前韵
苏辙（宋代）

心空烦恼不须除，白尽年来罢镊须。
随俗治生终落落，苦心忧世漫区区。
居连里巷知安否，食仰田园问有无。
我已闭门还往绝，待乘明月过君庐。
金门寺中见李西台与二钱（惟演易）唱和四绝
苏轼（宋代）

帝城春日帽檐斜，二陆初来尚忆家。
未肯将盐下莼菜，已应知雪似杨花。
生平贺老惯乘舟，骑马风前怕打头。
欲问君王乞符竹，但忧无蟹有监州。
（皆世所传钱氏故事。
）西台妙迹继杨风，（凝式）。
无限龙蛇洛寺中。
一纸清诗吊兴废，尘埃零落梵王宫。
五季文章堕劫灰，升平格力未全回。
故知前辈宗徐庚，数首风流似玉台。
点绛唇（祐陵问：所带葫芦如何不开口，对御作）
张继先（宋代）

小小葫芦，生来不大身材矮。子儿在内。无口如何怪。

藏得乾坤，此理谁人会。腰间带。臣今偏爱。胜挂金鱼袋。
云谷二十六咏 其十六 怀仙
朱熹（宋代）

西望多奇峰，北瞰独仙府。欲致武夷君，石坛罗桂醑。
梅兰
宋伯仁（宋代）

清标同插古军持，清似西山冻馁时。
嚼蕊弄香无说处，屈平和靖已何之。
除夕
郑望之（宋代）

可是今年老也无，儿孙次第饮屠苏。一门骨肉知多少，日出高时到老夫。
何蒙圣挽词二首 其一
程俱（宋代）

倦游初返北山农，一面忘年得此翁。易学知公无复过，诗穷如我敢言工。

安知接迹金兰直，便作回头梦幻空。本自无生今岂灭，不因吾道有西东。
金缕曲·江干待发
谭献（清代）

又指离亭树。恁春来、消除愁病，鬓丝非故。草绿天涯浑未遍，谁道王孙迟暮。肠断是、空楼微雨。云水荒荒人草草，听林禽，只作伤心语。行不得，总难住。
今朝滞我江头路。近篷窗、岸花自发，向人低舞。裙衩芙蓉零落尽，逝水流年轻负。渐惯了、单寒羁旅。信是穷途文字贱，悔才华，却受风尘误。留不得，便须去。
舟中病起登览
戴复古（宋代）

檥棹病三日，登楼举一觥。
江山从古在，花草逐时生。
南浦佳人别，西风送客行。
锦鳞能自跃，献我一杯羹。
晚眺得初月有怀二首 其二
郭之奇（明代）

翠壁双流界，苍烟一带围。空山犹作伴，芳草未同归。

往日催春色，回风动落晖。伤心千里外，魂远莫予违。
逍遥咏
宋太宗（宋代）

倾依慕善易为兴，却恐人心冷似冰。
含识昭然何不达，非同物类信谁凭。
强其志节皆知有，未尽任持早爱憎。
倏忽便经闲岁月，凡间圣事可升腾。
癸酉1813冬夜翔儿入梦哭成一律
章甫（宋代）

痛汝隔阳阴，频将梦里寻。
已灰殇子骨，未死爱亲心。
烛影添哀泪，蛩声共苦吟。
那堪推枕起，凄绝又寒侵。
师伯浑至青神约访而潜归以诗相别因戏之
史尧弼（宋代）

开门脱兔岂非痴，空费追亡急作诗。
雪月会知思戴老，枣瓜方作问安期。
梦魂莫逐人千里，遥夜还同月一规。
此去相过吾得计，定应掎角待伊尼。
闰三月七日城西访友不遇马上口占
宋褧（元代）

寒疾连朝避风雨，今晨一出复何如。扣门投刺意不惬，上马逢人情有馀。

饥鹤啄虫行广陌，垂杨飘絮汎污渠。暂经马市缁尘满，归去蓬窗理旧书。
和方丞
陈宓（宋代）

平生笔健足神奇，况复高怀与古期。
台阁风流今贰令，不妨时出解颐诗。
拨棹杂咏
周体观（清代）

不见当年刘克猷，西风吹泪过黄州。旧时江路能来否，落日招魂古驿楼。
林湘乡出其先人诗卷题其后二首 其二
赵蕃（宋代）

松陵我亦屡曾经，几欲张帆过洞庭。愿借此诗传善本，教儿诵读醉时听。
袁通判挽词
楼钥（宋代）

大道知如路，一心长似斋。
耄期称不倦，胸次乐无涯。
孝谨古难及，友薛人自怀。
无瑕夜光璧，黄壤痛深埋。
送清凉上人
皎然（唐代）

何意欲归山，道高由境胜。花空觉性了，月尽知心证。

永夜出禅吟，清猿自相应。
紫微
梅尧臣（宋代）

江云如旗脚，墨点飞雁行。平圃采芳菊，上水酌桂浆。

为言此何时，杜子逢重阳。醉思庄生达，哂彼齐景伤。

至今孤亭间，独有九日章。昔我来齐山，山僧迎道傍。

骑马到寺门，乱石屹若墙。值雨不遍历，但取山泉尝。

牧之旧游处，苔滑屐莫将。却返弄水涯，隔溪望青苍。

绝顶见茅屋，洪波日汤汤。云霞与雁鹜，还动秋客肠。

去逾十五年，游宦韩陈梁。哀哀遘祸殃，乃再居南方。

欲往尚未可，追吟寄支郎。
题赵团练画江干晚景四绝
秦观（宋代）

晓浦烟笼树，春江水拍空。
烦君添小艇，画我作渔翁。
白桃花次乾斋侍读韵
王丹林（清代）

相逢不信武陵村，合是孤峰旧托根。流水有情空蘸影，春风无色最销魂。

开当玉洞难知路，吹落银墙不见痕。多恐赚他双舞燕，误猜梨院绕重门。
悼宋石坡及逝去诸良友
陶益（明代）

惜共雕龙日，怀同并马年。别离今隔世，愁望亘长天。

宿草萌哀念，生刍结奠缘。所嗟二三子，才藻总堪怜。
张子渊携二子西归求予诗为赋此以致乡党之义
张栻（宋代）

穷冬溯荆江，风急波涛怒。张君一叶舟，追逐任掀舞。

时从古岸一，颇得班荆语。君家岷山下，须眉挟风雨。

万里垂橐归，问君自何苦。两儿才过膝，秀色隐眉宇。

昨者试省中，旁观正如堵。诵书声琅琅，亦复记训诂。

呼前与酬答，进止良应矩。我为三咨嗟，每见必摩拊。

祝君须爱惜，事业贵有序。美质在陶冶，如器无苦窳。

道远方愁予，速成戒自古。可使利欲风，居然熏肺腑。

良心人所同，爱敬发端绪。岷江本一勺，东流贯吴楚。

但当养其源，日进自莫禦。君归闭门思，予言或可取。
象祠记
王守仁（明代）

灵、博之山，有象祠焉。其下诸苗夷之居者，咸神而祠之。宣慰安夷，因诸苗夷之请，新其祠屋，而请记于予。予曰：“毁之乎，其新之也？”曰：“新之。”“新之也，何居乎？”曰：“斯祠之肇也，盖莫知其原。然吾诸蛮夷之居是者，自吾父、吾祖溯曾高而上，皆尊奉而禋祀焉，举而不敢废也。”予曰：“胡然乎？有鼻之祀，唐之人盖尝毁之。象之道，以为子则不孝，以为弟则傲。斥于唐，而犹存于今；坏于有鼻，而犹盛于兹土也，胡然乎？”

我知之矣：夷子之爱若人也，推及于其屋之乌，而况于圣人之弟乎哉？然则祀者为舜，非为象也。意象之死，其在干羽既格之后乎？不然，古之骜桀者岂少哉？而象之祠独延于世，吾于是盖有以见舜德之至，入人之深，而流泽之远且久也。

象之不仁，盖其始焉耳，又乌知其终之不见化于舜也？《书》不云乎：“克谐以孝，烝烝乂，不格奸。” 瞽瞍亦允若，则已化而为慈父。象犹不弟，不可以为谐。进治于善，则不至于恶；不抵于奸，则必入于善。信乎，象盖已化于舜矣！《孟子》曰：“天子使吏治其国，象不得以有为也。”斯盖舜爱象之深而虑之详，所以扶持辅导之者之周也。不然，周公之圣，而管、蔡不免焉。斯可以见象之既化于舜，故能任贤使能而安于其位，泽加于其民，既死而人怀之也。诸侯之卿，命于天子，盖《周官》之制，其殆仿于舜之封象欤？

吾于是益有以信人性之善，天下无不可化之人也。然则唐人之毁之也，据象之始也；今之诸夷之奉之也，承象之终也。斯义也，吾将以表于世，使知人之不善，虽若象焉，犹可以改；而夷子之修德，及其至也，虽若象之不仁，而犹可以化之也。”
安东平（五首）
景翩翩（明代）

明神在右，明月在天。
神愿鉴止，与月长圆。
次韵江子我病起
朱翌（宋代）

食不下咽当奈何，千金不惜聘秦和。
则知有我聊示病，旁若无人正浩歌。
薄雨过墙醒槛竹，西风吹暑下庭柯。
但令一局消长日，且乐眼前休问他。
井泉
李吕（宋代）

山溜碧泓澄，清甘归色味。
傥逢张又新，应不落第二。
顾二参议抗志物外复不忘宦游寄诗嘲之一首
黄省曾（明代）

早识宦为梦，巳窥生是虚。吾谈白马论，尔爱绝交书。

王子疏堪笑，嵇生懒自如。若何秋日暮，犹事大夫车。
谒赵漕 其三
阳枋（宋代）

文公桃李笋班中，问学心旌日夜东。时序催人烟水远，临流愿借一帆风。
哭陈定生
任源祥（清代）

天道一何远，夺吾陈仲弓。典型忽已替，志义更谁同。

忆昔文章盛，相资气谊隆。先民推李郭，后进说褒融。

清议排群小，危言仗数公。司徒神采毅，上舍羽毛丰。

厨顾名流辈，龙鸾国士风。节由贞母峻，德自隐君崇。

疾恶元成性，防微实有功。祸机乘间发，世变涉途穷。

消长波涛里，存亡险阻中。冯生如束湿，吾党尽飞蓬。

硕果人还在，灵光数未终。铜官秋色静，阳羡晓云空。

默坐书千卷，论诗酒百筒。忘年为倡和，推分略愚侗。

得句成欣赏，翻经赖折衷。狂夫惭阮籍，老友识王戎。

庭训高宗匠，家声擅国工。祇今瞻仰失，歌阕涕沾胸。
畴依
王柏（宋代）

禹乃嗣兴，载平水土。
天锡九畴，彝伦攸叙。
克俭克勤，不伐不矜。
有典有则，贻厥子孙。
菩萨蛮（三月六日静胜小集）
郭应祥（宋代）

去年今日游稽古。斓斑曾著莱衣舞。四世共团栾。津然一笑欢。

归期今不远。孥累俱先遣。犹有社中人。相从寂寞滨。
访李道士 其一
李纲（宋代）

青山中有一道士，独卧烟霞昼掩扉。踏雪叩关知意重，拥炉相与话真机。
张进甫静寮
白玉蟾（宋代）

脱俗卧去眠，胸中别有天。
壁间五六榻，屋上两三椽。
风月真滋味，溪山旧面缘。
静中有真静，猿啸暮林边。
观棋
薛季宣（宋代）

战伐徒形似，死生俱妄为。争先明有法，当局自成迷。

多算非关劫，成功定出奇。两情深海若，不比看人知。
雅歌楼诗送永丰宰邓晋卿
王庭圭（宋代）

潢池赤子弄库兵，犬牙蟠接虔漳汀。十年烽火照县郭，白昼不敢问衙庭。

忽见青楼临大路，楼上高歌挥白羽。楼前解角看投壶，终岁不闻挝战鼓。

主人坐笑已风流，小妇鸣筝楼上头。曲罢仍能雅歌舞，送君此舞传中州。
文殊为龙女说法赞
释了惠（宋代）

作狮子吼，震龙王宫。
说者如哑，听者如聋。
清凉山顶照明月，无垢世界生清风。
饮修仁茶
李纲（宋代）

北苑龙团久不尝，修仁茗饮亦甘芳。誇研斗白工夫拙，辟瘴消甘气味长。

江表露芽空绝品，蜀中仙掌可同行。从容饭罢何为者，一椀还兼一炷香。
寒日怀卧云上人用昌黎韵
邵宝（明代）

病余情绪还无赖，久拟临泉洗宿埃。
载酒定须三宿返，送茶时宿一僧来。
身从白日风时避，眼到青山雪处回。
为问西斋悬榻地，荒云和叶几堆堆。
十六观经颂·杂往生观第十三
释遵式（宋代）

重想弥陀二菩萨，神通变现事如前。
杂沓观成无量福，定生安养奉金仙。
题献花铺
陶弼（宋代）

德裕南迁瘴海涯，路逢山女献山花。
平泉公子伤春处，唯有东风吹草芽。
逢旧
白居易（唐代）

我梳白发添新恨，君扫青蛾减旧容。
应被傍人怪惆怅，少年离别老相逢。
诉衷情令 其一
晁端礼（宋代）

红窗小艇雨馀天。李郭未神仙。片时蓬底幽梦，即是五湖船。

追往事，惜流年。恨风烟。向人依旧，两行垂杨，一片新蝉。
喜迁莺 其一
毛奇龄（清代）

榆叶里，楝花前。烧尽白矾烟。娇龙自走不须鞭。最喜是莺迁。

歌龙歌，舞龙舞。人在掌中飞去。雾丝裙子本蹁跹。

何处更留仙。
辛丑十一月望日藻仲宗弟率诸生抱琴见枉草堂藻仲偶得风雨抱琴良不恶之句予爱其深得兴体因足成唐律
张洙（明代）

风雨抱琴良不恶，连床尤尽故人情。书狂屡遣供佳札，饮少惟人斗巨觥。

夜月忽于梅写影，寒云不碍雁流声。看君却忆谁相似，饭颗山头太瘦生。
羚羊峡
吴尚质（明代）

羚羊西接古端城，远出长亭廿里程。溪浒尚涵包拯砚，石崖曾渡马援兵。

青山夹岸双罗秀，绿水中流一派平。莫问前朝江上事，月明深夜有潮声。
送西京再至京师次西涧翁韵
侯铨（清代）

才得言归又欲行，黄梅雨过片帆轻。家庭两月团圞话，客路三千去往情。

梁稳香泥怜燕子，花飞柳陌怨莺声。匆匆便作临河别，离绪无端触处生。
仿元遗山论诗绝句 其十四
王昌麟（清代）

莲窟仙人太瘦生，光芒万丈出歌行。荷篮同过萧楼下，肯采秋花四五茎。
题晁以道雪雁图
黄庭坚（宋代）

飞雪洒芦如银箭，前雁惊飞後回眄。
凭谁说与谢玄晖，莫道澄湖静如练。
杂诗
周密（宋代）

万类更变化，造物无时闲。人生天地中，长短百年间。

未知百年后，奄忽何时还。辛苦立修名，留用后世看。

后世既无我，于我何所关。有如梦中游，梦觉无馀欢。

天理正如此，一笑付达观。
仁宗皇帝浓风二字御书赞
岳珂（宋代）

维圣肆笔根于天，神踪合作皆自然。
劲腴华实无以偏，春秋虽富力已全。
天禧资善环琦园，只字落纸时争传。
煌煌翰墨二百年，传家曾是金銮仙。
渡江文献仍中原，繄臣何人望奎躔。
欲知付受须瞻前，印以忠孝钱家钱。
柳絮
卢钺（宋代）

晴栏看尽柳花飞，一段风情不自持。
若使化为萍逐水，不如且作絮沾泥。
岳忠弄祠三首
袁甫（宋代）

儿时曾住练江头，长老频频说岳侯。
手握天戈能决胜，心轻人爵祗寻幽。
堪嗟爝火当时灭，谁信长川万古流。
机会莫言今到手，却愁无饭饱貔貅。
建宁丹青阁
赵岍（宋代）

跨壑飞檐屋数楹，上横山色下溪声。等闲题作丹青阁，未必丹青画得成。
怀黎丽阳谏议因季弟司理却寄以识遐思
林熙春（明代）

昔年趍步直承明，此日稀闻玉佩声。耕凿歌天宁自放，星辰远佩半同盟。

韩津有弟称鸠爽，汉迢须君作凤鸣。逋客祗知笼纵鹤，黎醇焉忍负苍生。
有感
陈普（宋代）

益州桑柘雨，莘野稻梁秋。
功业髯秋兔，行藏汗万牛。
游本愿寺 其四
吴汝纶（清代）

天上止一月，自可印千池。那用凿邻壁，光辉共有之。
闻野有饥殍感叹
舒邦佐（宋代）

豌豆斩新绿，樱桃烂熟红。
一年春色过，大半雨声中。
仆野伤饥殍，祈天愿岁丰。
有谁捐白粲，相伴减青铜。
即事
陈造（宋代）

泛蚁醪敷且命斟，中年节物自关心。
风前千柳竞春态，烟际一鸠啼晏阴。
急景绝怜添鬓雪，芳辰犹阻盍朋簪。
年时醉藉梨花地，回首鸥盟可得寻。
除夜（一作栖蟾诗）
尚颜（唐代）

九冬三十夜，寒与暖分开。坐到四更后，身添一岁来。

鱼灯延腊火，兽炭化春灰。青帝今应老，迎新见几回。
悯时命
严羽（宋代）

悯时命之不当兮，去重华之日远。怀贞悫之操行兮，遭此世之远涊。

志浩荡以耿介兮，思低回而蹇产。众日进而蔽壅兮，何灵修之为怨。

固时俗之俇儴兮，背矩矱而不可化。独好修以增姱兮，宜反谓余以多诈。

惟天地之可正兮，指黄泉以为期。欲予屈心以从俗兮，虽九死其犹不忍为。

执太原之獶兮，蹈焦原之峻。世沈淖而莫予知兮，吾愈岧峣而自信。

昔伯阳之逢纷兮，时亦云其遑遑。繄周公不复梦兮，曷疑尼父之惋伤。

阴与阳其轇轕兮，天与地其回薄。八柱将挠兮，四极安托。

嗟予生之多艰兮，哀众命之将落。愿披志而抽凭兮，思自近而不可得。

独挹抑而无谁语兮，怊茫洋而焉极。

涕淫溢而澒溶兮，面高穹而叹息。吾将遁俗以洁居兮，从巢父于箕山。

采三秀而咽苍柏兮，聊以终吾之永年。哀山谷之多风兮，霰雪冥冥而不见天。

豺狼纵目以相嗥兮，虎豹群而食人。信自适而无所兮，蹇淹留而惝恍。

目眈眈而外浮兮，精专专而独往。搴太清以为佩兮，揽灏气以为圭。

芳飒遝而并御兮，岂独椒桂与江蓠。厌此世之多嚣兮，将远跳而去之。

揭太乙之长竿兮，建招摇之飞旗。天吴为余奔走兮，龙伯为余指麾。

折邓林以为策兮，眇八合而驱驰。左裾拂乎昆崙兮，右袂掩乎月窟。

访混沌之所止兮，超青冥而荒忽。抚盘古之顶兮，挽天皇之臂。

叙余心而陈词兮，曷为乎鸿荒之不再世。吾将揭北斗而量九州兮，均人命之所与。

定日月之所舍兮，使长照临此下土。又恐群灵之好谗兮，俾上帝之凭怒。

不照余之精诚兮，吾将安诉。临天路而徬徨，魂廷廷兮失度。

乱曰：邅余车以来归兮，曾何足以舒忧。羌灵修之不吾祐兮，于今之人其何尤。

怀余情而终古兮，聊与化而逍遥。
题静明园十六景 其十二 风篁清听
弘历（清代）

水木翳然处，端宜植此君。每因机虑息，常有静声闻。

鸾戛风中籁，龙飞月下文。王家多子弟，应尔独超群。
望月婆罗门引 史尚书生朝
李庭（金朝）

太平有象，老人星、喜照滹阳。前衔曾近文昌。寿乐今年余庆，新到五花堂。

看鸡鸣问寝，鳞次称觞。

白眉最良。八州督，汉侯王。院院琼林玉树，画戟清香。

一椿五桂，更休说、燕山窦十郎。谈麈上，白日羲皇。
与敬美弟初出郭宿故墅 其二
王世贞（明代）

稚子犹能指二王，那知小令更清狂。头颅不傍世人老，骨肉无清昆弟长。

岂为池塘生好句，已胜风雨对匡床。中宵错讶埙篪奏，次第黄庭诵未央。
灯花
韦骧（宋代）

烨烨银檠上，开荣歘尔新。芳心唯报喜，艳色不关春。

翠幕障风稳，兰膏借润频。屡占皆取验，始信有花神。
春日遣兴二首 其一
张耒（宋代）

流光向老惜芳菲，搔首悲歌心事违。绿野染成延昼永，辞红吹尽放春归。

荆榛废苑人閒牧，风雨空城乌夜飞。断送一番桃李尽，可怜桑柘有光辉。
杂诗 其二
段承实（清代）

銮凰不世出，谁复知羽仪。良马来冀北，难与伯乐期。

驽骀思逞来，燕雀争高飞。岂来应昌运，终为世所嗤。

骥称不贵力，凤至惟其时。吾衰亦久矣，嗟叹尔何为。
鸥梦楼即席敬步节使原韵
陈允颐（清代）

夕照衔山月上天，烟波极目思悠然。士从魏晋多于鲫，诗到齐梁噪等蝉。

澄景漾成千尺练，秋声迸入四条弦。不知何似南楼宴，其事其人要可传。
戊申年七夕五绝
刘筠（宋代）

淅淅风微素月新，鹊桥横绝饮牛津。
岂惟蜀客知踪迹，更问庭中晒腹人。
锦石歌为梁芝五作
屈大均（明代）

匹夫守志如磐石，采山饮河聊自适。五色文章世不怜，散作金自和水碧。

梁芝拾得满数斗，云自铜陵大江口。他年持献女娲来，西北天倾复何有。
声声慢 立秋日同诸生过城南荒园，予三十年前与碧琴栖息于此
何振岱（清代）

烟深林罅，路转城湾，暑天晴久苔黄。亭榭高低重来，换尽风光。

当年招游佳境，剩蛙声、一水都荒。石坪上，有锦棚、横晒半桁斜阳。

今日也偕吟侣，共卷帘、小坐领受茶香。旧曾吟处，寒云占断琴床。

追想故人仙去，燕飞来、空话雕梁。倚栏久，剩松风吹过新凉。
西山十记·记一
袁中道（明代）

出西直门，过高梁桥，杨柳夹道，带以清溪，流水澄澈，洞见沙石，蕴藻萦蔓，鬣走带牵。小鱼尾游，翕忽跳达。亘流背林，禅刹相接。绿叶秾郁，下覆朱户，寂静无人，鸟鸣花落。过响水闸，听水声汩汩。至龙潭堤，树益茂，水益阔，是为西湖也。每至盛夏之月，芙蓉十里如锦，香风芬馥，士女骈阗，临流泛觞，最为胜处矣。憩青龙桥，桥侧数武，有寺依山傍岩，古柏阴森，石路千级。山腰有阁，翼以千峰，萦抱屏立，积岚沉雾。前开一镜，堤柳溪流，杂以畦畛，丛翠之中，隐见村落。降临水行，至功德寺，宽博有野致。前绕清流，有危桥可坐。寺僧多业农事，日已西，见道人执畚者插者带笠者野歌而归。有老僧持杖散步塍间，水田浩白，群蛙偕鸣。噫！此田家之乐也，予不见此者三年矣。
游坊口悬泉，偶题石上（时为河南尹）
白居易（唐代）

济源山水好，老尹知之久。常日听人言，今秋入吾手。

孔山刀剑立，沁水龙蛇走。危磴上悬泉，澄湾转坊口。

虚明见深底，净绿无纤垢。仙棹浪悠扬，尘缨风斗薮。

岩寒松柏短，石古莓苔厚。锦坐缨高低，翠屏张左右。

虽无安石妓，不乏文举酒。谈笑逐身来，管弦随事有。

时逢杖锡客，或值垂纶叟。相与澹忘归，自辰将及酉。

公门欲返驾，溪路犹回首。早晚重来游，心期罢官后。
挽赵良淳三首 其二
陈存（宋代）

忠定扶神鼎，安邦不顾身。曾孙能致命，属籍岂无人。

归骨番江上，招魂霅水滨。死生均此念，老病泣遗民。
日下书怀 其一
沈世枫（清代）

昔我初挟策，年当弱冠余。中外四十载，还复来帝都。

城阙增气象，市阛多欢娱。衣冠徕远服，第宅耀长衢。

衮衮台省中，奕奕英乂居。曩时同学者，朗若晨星疏。

偶逢一二人，相揖讶髭须。所遇非旧观，老大增长吁。
丹元子步天歌 其五 东方七宿
王希明（唐代）

心，三星中央色最深。下有种卒共十二，三三相聚心下是。
颂古二十九首
释师体（宋代）

是大神咒，四大六根元不有。
是大明咒，三世十方无透漏。
是无上咒，海印圆光明已久。
是无等等咒，士农工商各成就。
何故去年梅，今岁柳，
颜色馨香依旧。等閒勘破悟桃花，
选甚法身藏北斗。
游西樵山
王学曾（明代）

高秋结侣泛孤航，遥陟西樵共采芳。万仞丹梯云窦杳，千山红采涧声长。

凌霄老桂香初霭，待月天池夜未央。晨爽杖藜寻幻迹，朝晖倒影聚仙房。

瑶台怪石峋嶙见，丹峤丛霞缥缈光。岩列九龙栖燕雀，天开云谷荫松篁。

玉崖瀑落珠帘璨，石室云生古木苍。灶冷久湮仙子舄，砌阴空隐薜萝床。

振衣攀蹑大科顶，把酒逍遥见日旁。奏技能令天一笑，凭虚何异鹤孤翔。

层峦叠巘如群垤，赤县神州布八荒。错落锦岩烟淡荡，崚嶒虹洞翠飞扬。

云泉不减风雷壮，曲沼频传主客觞。孤剑插天凌日月，石桥流水奏笙簧。

坐来顿觉尘心静，歌罢宁知舞态狂。兴尽不妨归棹促，出山聊赋远游章。
三月三日诏宴定昆池宫
张说（唐代）

凤皇楼下对天泉，鹦鹉洲中匝管弦。旧识平阳佳丽地，今逢上巳盛明年。

舟将水动千寻日，幕共林横两岸烟。不降玉人观禊饮，谁令醉舞拂宾筵。
赞护教
释印肃（宋代）

契那一通，方全六用。
护持般若，法身不动。
别友
陈泰（元代）

山中兮清猿，涧溜溜兮寒泉。白日忽兮下照，耿将判兮何言。

嗟公子兮豹袖，爱我兮掺执子之手。昔河间之阔兮踌躇。

又不久曰吾爱子之馆兮阿丘之隅。彼场有藿兮可絷尔驹。

眷子佩此盟兮欲停征而返顾。恐飞潜之异趣兮孰将𢠢吾迟暮。

望美人兮浩歌，翳明月兮松萝。遐不念兮公子，抚长铗兮蹉跎。
保塞教授同年丁仲勤广寄示和少逸十诗某辄寄之更不理彭意无复次第 其八
王安中（宋代）

眼看玉食祸无乡，更卜幽居学仲长。但遣有年供脱粟，白头终不愿膏粱。
送友人持节岭南
周弼（宋代）

吴云迢递楚云鲜，从此南征路几千。
汉使五羊登岭日，鲁经三豕渡河年。
榕穿白草飞蛮雨，椒落黄芽起瘴烟。
待及戍瓜多载石，定无番货入归船。
赠翦字吴道人
杨万里（宋代）

宝晋云烟杂海涛，玉溪花月写风骚。
一生不倩毛锥子，只倩并州快翦刀。
同孙宇台毛稚黄林玉逵吴山晚眺怀三仲昭秦中
陆进（清代）

凭眺吴山第一峰，故人相对倚孤筇。寒云漠漠连荒戍，落照迟迟挂碧松。

秋叶半林归鸟雀，暮潮千叠隐蛟龙。登楼何处哀王粲，极目秦关路几重。
次韵和丁学士途中偶作
王禹偁（宋代）

淮海丰登接帝畿，家家耕破旧荒陂。
乳牛引犊精神健，野叟携荒鬓发衰。
河市妓翻轻蒨袖，社筵人插小红旗。
凭谁画取村田乐，尽使忧民圣主知。
晓思
方回（元代）

霜天钟鼓趣晨兴，老我无毡脚似冰。
千骑马尘跑玉勒，一枝梅似伴香灯。
年当致仕元无位，心亦怀归苦未能。
政用括囊保衰暮，可劳妒妇愤填膺。
黄几道郎中同年挽词二首
苏辙（宋代）

温恭天赋此心良，惠爱人知政术长。
井水无波任瓶绠，牛刀投隙应宫商。
分符出遍各城守，携被归従华省郎。
不到汝阴遗恨远，坐令湖水减清光。
早岁相従能几时，淮阳花发正游嬉。
鸣弓矍相人如堵，席地沧浪柳作帷。
十载旧游真是梦，一时佳客尚存谁。
遥闻葬日车千两，渍酒绵中寄一悲。
〈辙昔与几道相遇于陈，陈守张圣民相与游従甚密，逮今将三十年。
当时宾客在者少矣，而几道复化去，言之凄恻无已。
〉
绍兴淳熙分命馆职定撰十七首
佚名（隋代）

穆穆皇祖，丕昭圣功。
声律身度，乐备礼隆。
祗芳旺币，祀于合宫。
玉帛万国，驩心载同。
代诸兄赠予和前韵盖嗟于弟行役之意也
霍与瑕（明代）

冬日烈烈，何草不黄。飘风发发，亦孔之将。之子之远，经营四方。

式谷与女，福履将之。江汉汪汪，淇水汤汤。瞻彼中原，道阻且长。

念子慥慥，陟则在巘。企予望之，一日不见。世德作求，实获我心。

先君之思，子宁不嗣音。
天竺逢僧礼
张侃（宋代）

于今僧辈少，学业又全疏。日莫山深处，相迎有浩初。
归朝欢
王处一（金朝）

四大圆光攒一簇。明月清风开慧目。法身养就道根芽，仙童身慧天花竹。

会弹弦外曲。本性莹若荆山玉。乐真欢、闲吟碧洞，闪出祥烟绿。

苦尽甘来天赐禄。日月交宫真反覆。无中别有好家风，免投胎舍重捞漉。

性灯常照烛。应化太虚通纯熟。个灵明、包罗万象，出离生死辱。
玄览堂绝句
张雨（元代）

帘栊低亚小梅枝，快雪时晴绿满池。铃索不摇鹦鹉睡，客来假寐亦多时。
闵冢
梅尧臣（宋代）

盗发广陵冢，及扉开石枢。
中环走彻道，高阔可通车。
五尺铜铸人，执兵冠服朱。
壁石刻位号，列侍幽宫隅。
殿将将军属，侍郎常侍俱。
启棺见其尸，鬓斑颜未渝。
白璧十双藉，云母一尺铺。
黄金塞耳鼻，千岁不腐枯。
生为贵与富，死与人未殊。
後世逢暴祸，虽久将焉如。
尧舜及周孔，岂不固形躯。
读诸家诗
杜荀鹤（唐代）

辞赋文章能者稀，难中难者莫过诗。

直应吟骨无生死，只我前身是阿谁。
禽言九首·姑恶
刘克庄（宋代）

有鸟有鸟林间呼，声声句句唯怨姑。
夜挑锦字嫌眠懒，晨执帨巾嗔起晚。
老人食性尤难准，冰天求鱼冬责笋。
爷娘错计遣嫁夫，悔不长作闺中姝。
新妇新妇牢记着，人生百年更苦乐。
他时堂上作阿家，莫教新妇云姑恶。
感怀诗一首　时沧州用兵。
杜牧（唐代）

高文会隋季，提剑徇天意。
扶持万代人，步骤三皇地。
圣云继之万，万仍用文治。
德泽酌生灵，沉酣薰骨髓。
旄头骑箕尾，风尘蓟门起。
胡兵杀汉兵，尸满咸阳市。
宣皇走豪杰，谈笑开中否。
[肃宗也。]
蟠联两河间，烬萌终不弥。
号为精兵处，齐蔡燕赵魏。
合环千里疆，争为一家事。
逆子嫁虏孙，西邻聘东里。
急热同手足，唱和如宫徵。
法制自作为，礼文争僭拟。
压阶螭斗角，画屋龙交尾。
署纸日替名，分财赏称赐。
刳隍欦万寻，缭垣叠千雉。
誓将付孱孙，血绝然方已。
九庙仗万灵，四海为输委。
如何七十年，汗赩含羞耻？
韩彭不再生，英卫皆为鬼。
凶门爪牙辈，穰穰如儿戏。
累圣但日吁，阃外将谁寄？
屯田数十万，堤防常慑惴。
急征赴军须，厚赋资凶器。
因隳画一法，且逐随时利。
流品极蒙尨，网罗渐离弛。
夷狄日开张，黎元愈憔悴。
邈矣远太平，萧然尽烦费。
至于贞元末，风流恣绮靡。
艰极泰循来，元和圣天子。
元和圣天子，英明汤武上。
茅茨覆宫殿，封章绽帷帐。
伍旅拔雄儿，梦卜庸真相。
勃云走轰霆，河南一平荡。
继于长庆初，燕赵终舁强。
携妻负子来，北阙争顿颡。
故老抚儿孙，尔生今有望。
茹鲠喉尚隘，负重力未壮。
坐幄无奇兵，吞舟漏疏网。
骨添蓟垣沙，血涨滹沱浪。
祗云徒有征，安能问无状。
一日五诸侯，奔亡如鸟往。
取之难梯天，失之易反掌。
苍然太行路，翦翦还榛莽。
关西贱男子，誓肉虏杯羹。
请数击虏事，谁其为我听。
荡荡乾坤大，曈曈日月明。
叱起文武业，可以豁洪溟。
安得封域内，长有扈苗征。
七十里百里，彼亦何尝争。
往往念所至，得醉愁苏醒。
韬舌辱壮心，叫阍无助声。
聊书感怀韵，焚之遗贾生。
入山呈孙使君
袁说友（宋代）

平生懒慢岂能刚，身外微官似漫郎。
不怪閒居为消渴，何劳多酌本醒狂。
雪晴欲试穿云履，背冷仍寻曝日床。
为想骑牛破山碧，晚风吹笛野梅香。
独坐
冯山（宋代）

兀坐窗牖寂，桐叶掷瓦响。哀弹动秋听，远寄劳夜想。

担荷几踣面，自求不盈掌。未跃且自固，欲高又谁奖。
春夜书怀
释绍嵩（宋代）

海内艰难各饱更，鬓毛宁与化工争。
春宵思极兰灯暗，晓角初吹客梦惊。
壮思不逢韩吏部，绝交益愧孔方兄。
到头诗卷须藏却，薄饭粗缯老此生。
癸酉冬雪
孔武仲（宋代）

平时看积雪，吟对佳山川。
此地富华屋，听观亦浩然。
爱景匿何处，冻雪迷远天。
离离黄庭沙，种作白玉田。
飞舞势未已，参差态逾妍。
坐来生精神，起步轻欲仙。
京师百万家，几室无炊烟。
南郭踵欲随，袁安正高眠。
且倾光禄酒，逸气随觥船。
近害远或利，从古占丰年。
何君智父之堂名以云岫袁蒙斋记之智父以示余
杜范（宋代）

谷里深藏岂自珍，须臾触石上天津。
悠然一片心何在，说道无心却误人。
咏笛
宋之问（唐代）

羌笛写龙声，长吟入夜清。关山孤月下，来向陇头鸣。

逐吹梅花落，含春柳色惊。行观向子赋，坐忆旧邻情。
早行
罗公升（宋代）

残月不肯吐，邻鸡殊未鸣。
已惊火星没，况值玄云生。
居人酣春梦，行客贪修程。
众愁春露冷，我喜旦气清。
小立着定眼，自觉归路明。
和欧阳广明竹间桃花
王庭圭（宋代）

雨罢新花明晓日，竹阴琐碎错黄金。墙头过尽双飞蝶，叶底巧啼何处禽。

玉女洗妆匀浅淡，老龙脱箨著青深。柔姿敢并高标立，直节时容粉面侵。

爱客分明莫来折，坐舆径造不妨寻。桃花落后春事已，唯有清风满竹林。
和梅花百咏诗 其七十一 琴屋梅
王夫之（明代）

晴轩融敞静香传，器冷心闲好扣弦。一片低飞疑窃听，随风巧入郭公砖。
度揭鸿岭（漳州）
慕容韦（清代）

闽越曾为塞，将军旧置营。我歌空感慨，西北望神京。
西溪看牡丹
吕夷简（宋代）

异香秾艳厌群葩，何事栽培近海涯。开向东风应有恨，凭谁移入五侯家。
金刚随机无尽颂·依法出生分第八
释印肃（宋代）

开亦是春风，未免一场空。
明明分五叶，结果自然同。
寄三峰郭诚思
张方平（宋代）

松桧峰前古柏林，结茅无伴对幽禽。鄙为浮薄八公事，独入精幽九圣心。

春斸晴川閒种玉，夜开丹灶试还金。泠然风驭知何返，三十六关云路深。
炙蒸饼
杨万里（宋代）

圆莹僧何矮，清松絮尔轻。
削成琼叶片，嚼作雪花声。
炙手三家市，焦头五鼎烹。
老夫饥欲死，女辈且同行。
闻沈青门游迹至泉二首 其二
王慎中（明代）

闻道新词三百首，燕赵传无一字讹。闽中久断人游迹，岭外今知子夜歌。
湖上
刘过（宋代）

五行撩我到钱塘，花底题诗句亦香。
莫惜高吟三十韵，敢烦诗伯为平章。
白莲
黄庚（元代）

泰华峰头种，移根植野塘。
一池秋夜月，万柄晓天霜。
西帝罗青盖，真妃逞素狂。
鹭飞无认处，点点水云乡。
雪
杨适（宋代）

渡桥已看银河冻，上马争如玉凤飞。
莫说兔园延赋客，不须鹤氅作仙衣。
病起
王谌（南北朝）

连日新晴惬病怀，跧藏一室绝纤埃。
出来未得寒犹在，穷不奈何春又回。
酒盏惭疎朋旧少，纸帘不为俗人开。
日长自有閒工课，汲水铜瓶浸古梅。
高士咏。广成子
吴筠（唐代）

广成卧云岫，缅邈逾千龄。轩辕来顺风，问道修神形。

至言发玄理，告以从杳冥。三光入无穷，寂默返太宁。
甲戌九月日有食之纪异三十韵
王迈（宋代）

甲戌九月秋，朔旦见灾眚。孛彗犯太阳，凄凄如月冷。

方其始亏时，宛然虫食皿。食之至于既，当空悬黑饼。

髣髴存轮圈，中陷犹枯井。云间星昼见，草木森弄影。

天地寂无声，疑似非人境。问之道旁翁，欲语喉先哽。

翁今九十馀，眼未见此景。爰有虮虱臣，拜跪泪沾领。

天高听则卑，宜鉴愚臣请。日者阳之宗，千古光常炳。

此日何不臧，臣心忧耿耿。或者天爱君，先事示之警。

流金为汤戒，洚水为尧儆。虽重一时忧，何伤天历永。

吾君今尧汤，四海元元幸。公道大开明，朝列肃而整。

祇恐万一间，左右容憸悻。方秋阴用事，阳微阴渐逞。

不去谗慝根，惧作忠良阱。天乃出怪异，意欲悟观省。

吾国必有人，伏蒲输骨鲠。吾君必开纳，小心知畏谨。

阳政必日修，阴邪必痛屏。天其终仁爱，悔过在俄顷。

大叫天上人，齐唤金乌醒。
拜扫易斋先生墓
赵孟坚（宋代）

行乐今非少壮时，一樽聊以酹吾师。
只鸡岂敢方前辈，下马犹能慰所思。
原上松杉新种植，望中桃李半披离。
归途剧饮赓新句，颠倒纶巾不自持。
送张筦□迁西台
丁复（元代）

东都早自去豺狼，西去争先睹凤凰。已报入关迎紫气，亦知诣阙觐清光。

周秦不谓殽函固，吴楚遥连江汉长。扬子津头候骢马，老夫还足赋羔羊。
织图二十四首 其十一 上簇
楼璹（宋代）

采采绿叶空，剪剪白茅短。撒簇轻放手，蚕老丝肠嫩。

山市浮晴岚，风日作妍暖。会看茧如瓮，累累光眩眼。
负冬日
白居易（唐代）

杲杲冬日出，照我屋南隅。负暄闭目坐，和气生肌肤。

初似饮醇醪，又如蛰者苏。外融百骸畅，中适一念无。

旷然忘所在，心与虚空俱。
和韩秋怀十一首 其三
王十朋（宋代）

直道疾伊优，壮怀增靡曼。海上豕方牧，夜中牛屡饭。

半生营一名，偃蹇未如愿。青铜忽自照，白发已堪叹。

斥鴳适蓬蒿，大鹏抟九万。物情贵得所，奚用求自献。

富贵似可喜，贫贱亦何怨。
邢兄次韵再答之
苏泂（宋代）

红尘欲欺人，甚欲出尘去。
人生贵险艰，九折有夷路。
学剑剑不就，学书书不成。
春蚕裹于茧，腐草化为萤。
高明信天资，踸踔亦步武。
同床有恩怨，当面分尔汝。
疲容仰吾父，髫乱怜吾儿。
传衣与养菽，上下皆失时。
杜甫西去秦，仲连东蹈海。
富贵毋相忘，此意岂三代。
惟君眼中人，多若古人风。
赠君宝剑篇，谨勿伤其锋。
谒尹吉甫祠
陈超（明代）

天上煌煌羽檄催，烧空硉矹火云堆。一时曾振中兴业，千古还思大将才。

月满松萝栖鹳鹤，年深阶砌长莓苔。经过亦有城皋寄，谁赠清风一慰开。
天津晓发
顾清（明代）

层城高阁倚苍茫，南客归舟此望洋。天运亦如河势转，年华争得海波长。

踏风轻燕翩翩语，近水閒花细细香。遥看黄头牵百丈，此身今已在江乡。
春日偶成
王德爵（清代）

风尘今老矣，且乐我箪瓢。医学传三世，恩波沐五朝。

襟怀常落落，心境自嚣嚣。春日浑无事，吟成信手钞。
五老峰行为沈太守廷材赋
周伦（明代）

匡庐之巅五老峰，中天削出青芙蓉。崖光洞霭倏吞吐，白日云气翻虬龙。

虬龙隐隐流云乱，河汉汤汤五星灿。时间化作五老人，缥缈仙裾离霄汉。

翛然鬓雪风鬖鬖，碧涓双瞳垂两儋。中有一老笑掀髯，光景弹指如峰岚。

四老离立欲何俟，左瞻象纬右地纪。日月閒担藜杖头，乾坤幻入瑶簪里。

谁其画者拂缣素，髣髴风神带烟雾。苍鹿灵龟舞黄鹤，琅玕芝草纷无数。

五老光寒动南极，天阙鸿钧开寿域。年来南极躔吴会，等閒百岁占耆德。

福州刺史中吴彦，八十慈亲俱圣善。出继时兼寸草心，称觞归及朝天便。

彩服依依忽长夏，我来称觞仍劝驾。慈颜渥丹逼五老，况有儿孙堪慰藉。

弧光照地庭槐绿，鸾书辉映长生箓。丈夫养志贵及时，会捧星辰调玉烛。
后园新水初满坐高明台远眺
宋庠（宋代）

济渠冰解逗奫沦，花柳兼催近郭春。
城外天形低合野，水边楼影倒倾人。
趁晴鱼意双游乐，助闹禽声百种新。
老倚芳樽从外诮，且交吟啸代经纶。
寄秀峰忠老
刘子翚（宋代）

高钟号月掩岩扉，遥想幽人不梦时。
曾听微言知见妙，应怜懒我用功迟。
帻疏种种宁相贷，窗静山山尚可疑。
傥有一单容过客，眼中须接秀峰奇。
冬至日瓦桥与李綖少卿会饮
苏颂（宋代）

使传驱驰同被命，边城迢递偶相从。
风霜正急偏催老，岁月如相又过冬。
方念去家千里远，无辞沈醉十分浓。
须知此会洵堪喜，北上河桥便寡悰。
偈颂二十二首
释道生（宋代）

浮云散尽月当空，兔子怀胎产大虫。
跳出风前弄牙爪，至今撼动广寒宫。
登阁
释清晦（宋代）

小阁称幽隐，登临眺晚晴。
暮云埋落日，寒树夹孤城。
鸟道穿山色，人烟隔水声。
自怜疏散意，多不计浮名。
过查濑
杨万里（宋代）

眼底常山一武中，上滩更得半帆风。
青天以水为铜镜，白鹭前身是钓翁。
旧日岸头浑改尽，数尖山觜忽搀空。
老夫只费五六日，行尽浙山西复东。
栗里华阳窝辞 其一 栗里床
王质（宋代）

昼亦蝴蝶，夜亦蝴蝶。普天长春，芳草无歇。在我窝兮不可妨，玳瑁珊瑚终剥床，枕中江汉菰蒲香。
答平陵宋似濂
王彦泓（明代）

芳兰竟体总堪怜，宋玉还饶赋几篇。豪士未妨兼妩媚，男儿安在负须髯。

高奇嗜酒嵇中散，佻达能歌沈下贤。把臂自然风味合，不关家世是同年。
和邓慎思未试即事难书率用秋日同文馆为首句
耿南仲（宋代）

败叶扫还飞，秋容肃粉闱。
青钱如已选，白璧会须归。
燕坐书横案，孤吟月满衣。
还同潘散骑，鱼鸟性都违。
示徒 其二
释原妙（宋代）

学道之心似镜明，纤尘才染便忘形。廓然照出娘生面，一簇青烟锁翠屏。
同林鸿过深柳堂 其一
吴农祥（清代）

肺病多年戴鹖冠，霜藤风竹倚门看。老增气岸逢迎少，贫减风流任侠难。

越酒试蒸鱼尾活，蜀姜聊解蟹螯寒。君家遥隔吾庐阔，肯慰行藏问钓竿。
南归道中二首
顾闻（明代）

草长花飞客路长，扁舟今日渡山阳。
笛声吹落黄河月，淮北淮南总断肠。
春日杂兴十首
秦观（宋代）

飘忽星气徂，青阳迫迟暮。
鸣飞各有适，赤白纷无数。
雨砌堕危芳，风轩纳飞絮。
褰帏香雾横，岸帻云峰度。
林影舞窗扉，池光染衣屦。
参差花鸟期，蹭蹬琴觞趣。
抚事动幽寻，感时遗近慕。
秣马膏余车，行行不周路。
夜泊荻港二首 其二
王质（宋代）

野火参差度暗光，萧萧蒲稗自生凉。夜深云上无星斗，古树阴沈觉许长。
穷士
韩崇（清代）

穷士易为恩，寸苗易为泽。岂谓盆盎微，种松贬高节。

皎皎云际月，磊磊岩下石。怀璞弗自衒，流辉乃同澈。

不易展氏介，已甚泄柳迫。识曲诚有人，雅歌奏清瑟。
生查子·春从何处归
晏几道（宋代）

春从何处归
试向溪边问
岸柳弄娇黄
陇麦回青润
多情美少年
屈指芳菲近
谁寄岭头梅
来报江南信
游仙词三十三首 其二十七
王镃（宋代）

飞佩乘风海上游，麟洲有路透炎州。仙人养就千年鼠，时采长毛织火裘。
女姬姜
纪映钟（明代）

女姬姜，买自漳。
去衵衣，肤凝脂。
着眼看，无疤痍。
买如一犊，卖得一斛。
梅花吟
易士达（宋代）

孤山和靖真奇士，绕屋种梅清彻底。
暗香和月透窗，压尽几多彻与紫。
挨排花品果为魁，南枝向暖首先开。
当时疏影横斜句，几度吟从笔底来。
劝君莫奏城头角，吹得梢头花片落。
今夕歌 其二
宗臣（明代）

今夕何夕兮，露下庭荷。今夕何夕兮，得与美人同歌。

山有木兮，木有柯。水有鸟兮，鸟有罗。何接美人之慷慨兮，乃使我泪下而滂沱。
偈颂八十五首
释妙伦（宋代）

三张白纸，千里同风，
此是古人吃不尽底涎唾。争如瑞岩，
将个季春极暄，换个孟夏渐热。
戊申二月十二日扈从亲耕籍田宴上作
程敏政（明代）

万乘亲耕举盛仪，东都晴日正舒迟。农分野色随金耒，乐乱春声动彩旗。

扈跸幸叨沾镐燕，纪成谁可续豳诗。主张稼穑艰难意，天赐丰年定有期。
简王原翚
史迁（明代）

东郭道人才大奇，置身散地任支离。
阿谁或讶嵇康懒，此老真成济叔痴。
白日放歌杯在手，青春作梦草生池。
《辋川图》是传家谱，留得当年绝妙辞。
寄苏希亮
张弋（宋代）

因何也识闲名字，遂托交游索近诗。
想像独吟应更苦，分明此意似相知。
空林日短归鸦早，远水寒多雁到迟。
安得你来同度岁，传闻画笔最清奇。
待罪书馆无所自郊客有以尸素为谑者因成答咏
宋庠（宋代）

本愧虚名类斗箕，更堪华阁玷缨緌。
海边不觉飞凫少，天外宁知吓鼠饥。
倦客风霜嗟右席，故巢烟雨老南枝。
新年定有澄清劾，归守东冈固未迟。
秋口阻风登江矶山观涛
吴澄（元代）

狂风吹人浑欲倒，瑟瑟寒声动秋草。扪萝径上矶头山，万顷江秋波浩渺。

怒鳞云鬣奔腾来，眩目快心千样好。向曾观海难为观，回首匡庐青未了。

玄云作帽深蒙头，五老藏昂元不老。何时月夜水镜净，漭荡澄虚纳苍昊。

著我峰尖伴老人，坐看海东红日杲。
送周府尹
方回（元代）

潇洒名州吏事门，公馀应已尽跻攀。钟鱼寺寺藏深树，楼阁跻跻见好山。

几许烟云藜杖外，无边风月锦囊间。俸钱节缩馀多少，只买奇书数种还。
简彦廓求梅花二绝 其一
孙觌（宋代）

畏寒春半尚跧藏，闻说江梅已弄芳。全树不妨分一朵，夜窗时作定中香。
句
王元（唐代）

江城卖药常将鹤，古寺看碑不下驴。
题资福院平绿轩
辅广（宋代）

名区与利垅，羊肠竞攀跻。
谁能为芳草，四旷成幽栖。
春风一凭栏，秀色无高低。
山遥不作障，水近何妨隄。
只恐金气寒，黄枯变碧萋。
坐令群目惊，有似七圣迷。
人心无天游，六凿相攘挤。
但於平处观，众有何端倪。
日月互宾送，景物随乖暌。
彼昏如执著，惟君试金篦。
癸卯春杂用古语继吴监簿水月即事
杨冠卿（宋代）

霜日炫晴昼，意行春色随。
平林花淡淡，荒墅草离离。
竹径通幽处，山云薄暮时。
壶觞情未极，飞鞚返青丝。
鹧鸪天 重九日用遁庵兄韵
段成己（金朝）

那得工夫上酒楼。谁能皮里更阳秋。但教闲事心头少，免致清阳镜里稠。休咄咄，尽悠悠。佳时来往亦风流。百年光景无多子，请向尊前听解
偈颂三十四首
释如净（宋代）

髑髅前，脑盖后，
一点洞明光影里走。咄，
然灯古佛转譊讹。
宫怨
胡仲参（宋代）

泪粉羞临宝鉴前，淡妆争似旧婵娟。
一言曾忤君王意，闭在长门十五年。
子夜吴歌四首 其四
徐庸（明代）

草露三秋冷，蘋风午夜凉。屏开云母白，衣试郁金香。

塞北无来信，相思几断肠。
昌园赏梅
喻良能（宋代）

十年不踏淮安路，今日昌原得纵游。
千树撩人诗兴动，恰如何逊在扬州。
续赴罗少卿饭坐上点和前韵
曾丰（宋代）

孤吟成锢疾，旅坐失牢愁。
昼气溟银海，春风沸玉舟。
诙谐狂后出，汗漫醉中游。
已忘行藏事，从渠自倚楼。
秋日邦相署中对菊作篇末兼期枉过
胡应麟（明代）

仙令裁花自国工，幽香竞吐曲阑中。瑶台骤立霜千朵，玉砌浑攲露一丛。

摘处杜陵堪岁晚，餐来屈子未途穷。白衣剩有江州酝，莫遣东篱怅望同。
答东山一老二偈
楼钥（宋代）

闭门深坐日知味，无限好山都懒游。
城里山中俱是隐，江湖不若两忘休。
仁宗皇帝挽歌词二首
司马光（宋代）

声教万余里，文明四十春。
茂勋留信史，盛福满生民。
共适禽鱼乐，安知橐籥仁。
百年龙驭远，空复仰威神。
寄题九江陶子骏佚老堂
郭祥正（宋代）

未老已先佚，构堂名佚老。与其宠辱惊，何似归未早。

渊明乃吾祖，此道能自保。归来无一事，时时为酒恼。

纸帐春气融，不寐听春鸟。关关枝上语，报我竹间晓。

我醉未能起，尔音一何好。却笑世间人，忘忧种萱草。
熊子复惠十诗作长句谢之
韩元吉（宋代）

白首相期翰墨中，衰龄况是甲庚同。
久怀妙论传犀尘，尚喜清诗附驿筒。
柳长五株知讼少，麦呈两穗报年丰。
去天一握归来近，密令畴庸可拜公。
送虞仲房赴潼川漕
孙应时（宋代）

夙昔青云上，谁令鬓发苍。
家声唐秘监，墨妙汉中郎。
牢落山林久，间关道路长。
西风足清啸，几日上瞿唐。
句
宋白（宋代）

春风麦陇连蛮芊，细雨梨花问海棠。
和马宜州卜居七首·足堂
王炎（宋代）

身外成亏万事，人间宠辱百年。
丝毫不挂念虑，一榻清风昼眠。
池上
陆游（宋代）

旋移吟榻并池横，欲出柴门复嬾行。
树罅忽明知月上，竹梢微动觉风生。
贫无醉日惟坚忍，疾遇凉秋亦渐平。
二尺灯檠元好在，便思相伴听蛩声。
读三国志
邢慈静（明代）

抱膝长吟道自尊，一时鱼水感深恩。
当年若稳陇中卧，不到秋风五丈原。
灵隐冷泉
韩元吉（宋代）

山涵水影两空明，水到山前百尺清。
洞里臞仙应一笑，抱琴时为写寒声。
蚤发东明禅院同芝儿
黄宗羲（清代）

钟声破山霭，绳床卷余梦。雾交猿路迥，泉乱鱼心纵。

断虹方斗猿，春禽有剩弄。灰暖梯水田，树广贫居栋。

世乱才息心，何免泉石讽。
上丞相寿
戴栩（宋代）

十二楼头花正繁，朝回环佩五云间。
金鳞不动春塘满，天上仙人爱静閒。
秋夜独坐有怀冈州诸子
何绛（明代）

独坐幽窗里，虫声响不休。草光清露下，月淡素云流。

心绪摇长夜，灯花对小楼。朋侪隔秋水，书札若为投。
次韵答鲁子晕参政二首 其二
虞集（宋代）

病鹤前年下玉京，空巢聊寄一毛轻。白云千载悠悠外，自照寒溪野水清。
寄并帅庞公古瓦砚
韩琦（宋代）

邺瓦搜来颇异常，寄诚安足奉文房。早陪神化丹青笔，莫滞边书赤白囊。
登浮图
曹大荣（清代）

浮图撑碧落，登眺绝人群。半壁收沧海，千山无片云。

川原天外尽，城郭树中分。归云频回首，林端挂夕曛。
颂古十首
释云岫（宋代）

百尺竿头亲进步，分明一哑更无增。
是谁未到竿头者，也说鹏飞九万里。
渡江
沈季友（清代）

恨杀长江水，东流送六朝。春风吹远客，一叶下金焦。

亲舍迷青雀，功名敝黑貂。英雄千古恨，落日打归潮。
酬令狐相公季冬南郊宿斋见寄
刘禹锡（唐代）

坛下雪初霁，南城冻欲生。斋心祠上帝，高步领名卿。

沐浴含芳泽，周旋听佩声。犹怜广平守，寂寞竟何成。
和王七玉门关听吹笛
高适（唐代）

胡人吹笛戍楼间，楼上萧条海月闲。
借问落梅凡几曲，从风一夜满关山。
蔡岙食藕
戴表元（宋代）

地逢平处亦萦回，不是逃兵底肯来。
坡上一祠犹姓蔡，山前当路尽通台。
高岩童去收桐子，邻县人过问藕栽。
忽见深衣老儒者，清时不信少遗材。
鹊桥仙（自寿）
李仲光（宋代）

焚香清坐，呼童沦茗，聊当一杯春酒。不须歌舞倩红裙，为祝百千长寿。

诗书万卷，绮琴三弄，更有新词千首。从今日日与遨游，便是天长地久。
小蛮
姜特立（宋代）

小蛮方艳色，老傅已华颠。
念彼当春花，能得几时妍。
劝君莫留花，花亦悲流年。
仙游潭五首·马融石室
苏辙（宋代）

扶风贵公子，早岁伴山家。
吹笛堕秋叶，读书随晓鸦。
业成心自叛，学苦我长嗟。
石室非人住，穷山雪似沙。
金陵
黄庭坚（宋代）

豪士阻江海，瓜分域中权。
真人开关梁，曾不费一弦。
六朝妙人物，蔓草萦寒烟。
至今哀江南，咏歌在渔船。
穷山虎豹穴，磨衲拥高年。
青天行日月，坐搅磨蚁旋。
身将时共晚，道与世相捐。
犹能揽壮观，巨浸朝百川。
十二月十二日踏雪度崧岭
陈文蔚（宋代）

雪行崧岭岁华新，又作残年踏雪人。
茅屋画檐俱富贵，穉松枯木总精神。
哦诗未怕寒生粟，举酒惟知暖欲春。
自说到家贫亦好，两峰站外玉璘峋。
九曲池
刘弇（宋代）

昔帝樯乌下日边，曾留清跸此蹁跹。鱼龙窟暗浮春涨，凫雁行低破暝烟。

星阁摧颓空岁月，芜城埋没旧山川。后庭一曲陈家破，更看当年水调传。
送祖七侄西归二首 其一
张栻（宋代）

万里逢犹子，中年忆故乡。只知情话好，岂觉去途长。

巫峡波涛壮，秦山桧柏苍。何能从汝往，伫立看归艎。
滕王阁
王勃（唐代）

滕王高阁临江渚，佩玉鸣鸾罢歌舞。
画栋朝飞南浦云，珠帘暮卷西山雨。
闲云潭影日悠悠，物换星移几度秋。
阁中帝子今何在？槛外长江空自流。
杂曲歌辞 行路难二首 其一
高适（唐代）

君不见富家翁，旧时贫贱谁比数。一朝金多结豪贵，万事胜人健如虎。

子孙成行满眼前，妻能管弦妾能舞。自矜一身忽如此，却笑傍人独愁苦。

东邻少年安所如，席门穷巷出无车。有才不肯学干谒，何用年年空读书。
留题宿猿洞
林迥（宋代）

几年形胜晦南州，一旦声名蔼湛侯。夜色并来三岛月，水光分湛五湖秋。

荔枝影里安吟榻，红藕香中系钓舟。金印解还天子后，诏书徵起不回头。
八声甘州·自当年
李曾伯（宋代）

自当年、种柳向西门，古今号名州。对风声策策，浪涛衮衮，又是新秋。暂为江山弹压，谁得似贤侯。夜观灯棋里，几共边筹。休效季鹰高兴，为莼羹鲈脍，遽念吴头。且安排维楫，相与济中流。看邦人、尽歌襦裤，愿紫皇、乞与福星留。令人忆，数行过雁，月在南楼。
刘谏堂扬廷别驾同年寄《赠友竹山房诗草》七言四绝，仍次原韵奉答
苏履吉（清代）

白描安歌自言诗，妆饰无须假粉脂。悟得水中盐味在，嬴他藻绘太矜持。
送刘贡父舍人二首
秦观（宋代）

虎去藜藿采，珠在其川媚。
君子一诎信，实系天下事。
念昔元丰间，公初谪南裔。
托词吊湘水，闻者为心醉。
踰年憸臣逐，国老起相继。
除公守襄阳，士始有生意。
兹焉归法从，乃是朝廷计。
在公何足云，事业本余弃。
掖垣美花木，入直春正丽。
同僚看家风，立马挥九制。
长思仙
谭处端（元代）

修行心。包容心。一怎清虚冷淡心。闲闲无用心。灭嗔心。去贪心。寂寞清贫合圣心。无生现本心。
回路雪作野酤
韩淲（宋代）

适俗心不夷，索隐山不深。驾言出春浦，回车已留阴。

雪飞催我句，村酤且重斟。此致天所资，优哉有遗音。
石门
曾巩（宋代）

细草疏云一径凉，纵吟閒望兴何长。
僧关入竹行随意，野茹持钱得满筐。
江腹远吞千壑翠，峡门高控两崖苍。
乘秋更欲西山雨，一洗郊原晚稻香。
琅邪三十二咏 其四 翠微亭
韦骧（宋代）

谢屐低前齿，登临势渐雄。岚光动衣袂，知在翠微中。
甲辰仲冬赋呈葵园师 其三
吴庆坻（清代）

少小苦羸疾，中岁疾良已。西南驰王程，江山壮玉垒。

意气高岷嶓，险阻穷笮徙。期搜蜀才彦，持以献天子。

适遘庚辛交，冬狩纪诗吏。冲寒赴行在，伏阙泪盈眦。

明年还京师，儤直近丹戺。草奏引古谊，论迂駴俗耳。

往岁乘滇輶，暑雨涉万里。津梁行告疲，占爻得艮趾。

何图被恩命，沿潕下沅澧。岁晚暂投装，百惧而一喜。

喜者亲丈席，谭经竟源委。惧者臣精亡，无繇振颓靡。

蠠没方期岁，甄校无隙晷。遽遭病魔侮，瞑眩不可止。

引疾幸得请，感极转汗泚。岂不眷芳华，升庭采兰芷。

上负吾师期，下负横舍士。赠言意深厚，三复重嘘唏。

朝廷纳群策，下士有葑菲。安得一謇谔，靖彼万谲诡。

敝庐有孤松，贞干无曲理。蕲保岁寒心，明明指江水。
入蜀秋夜宿江渚
陈子良（唐代）

我行逢日暮，弭棹独维舟。水雾一边起，风林两岸秋。

山阴黑断碛，月影素寒流。故乡千里外，何以慰羁愁。
仲至迁居同曹家西巷在蔡湖之北也 其一
彭汝砺（宋代）

不是山林非市朝，槐阴满眼送萧条。公行已在青云上，乃肯吾邻共寂寥。
赠写神陈光甫 其二
刘子寰（宋代）

不论道貌与天形，才入毫端便逼真。幻出千般人面目，只凭一点自精神。

云台人去丹青歇，月鉴方来事业新。寝陋可能当审象，且将粉泽付斯人。
怡颜堂
李彭（宋代）

心远由来地自偏，有琴何必问无弦。新醪清浊动秋兴，老树扶疏可昼眠。

失学已从儿辈懒，哦诗常苦后生传。此腰倔强应难折，尚愧颜公二万钱。
越台夜雨
周紫芝（宋代）

夜暗秦淮雨，灯昏越女祠。寒窗归梦短，秋枕客情知。

凫雁初何定，鸡虫事亦卑。明朝江上去，重理钓鱼丝。